БДИга өстәмә 300 млн сум

	Математикадан бердәм дәүләт имтиханы нәтиҗә­ләре билгеле булды. Татарстанда БДИның алдан бирү этабында әлеге фәннән – 25, төп этапта барлыгы 20 мең 598 кеше катнашкан иде. Быел республика буенча уртача күрсәткеч 56,1 балл тәшкил итә.	 Узган ел бу сан 48,6 иде. Унбиш укучыбыз 100 балл туп­лаган. Унтугыз кешенең максималь санга нибары ике баллы җитми калган. Математикадан “2”ле алмас өчен 24 балл җыярга ки­рәк иде. Бездә бу чикне уку­чыларның 4,3 проценты үтә алмаган. Сигез укучы сынаудан куып чыгарылган иде. Якынча мәгълү­матларга караганда, ил буенча укучылар­ның 7,6 проценты “2”ле алган.

БДИ ахырына якынлашып килә. Кичә билгеле бер сә­бәпләр аркасында имтиханга килә алмаганнар химия, география, җәмгыять белеме, рус әдәбиятыннан имтихан тапшырды. 18-19 июньдә рус теле һәм математика буенча махсус көннәр билгеләнгән. БДИны үткән елларда бирә алмаган егет-кызлар, һөнәри белем бирү йортларын тә­мамлаучылар сынауны 8-15 июль көннәрендә узачак. Мо­ның өчен 20 июньнән 5 июль­гә кадәр башка­ла­быз­ның Әмир­хан урамы, 111 адресы буенча урнашкан Рес­публика мониторинг үзә­генә гариза тапшырырга кирәк.

Чыгарылыш укучылары вузга керү өчен гомуми бал­ларның нәтиҗәсен көтсә, Рос­обрнадзор белгечләре БДИ җавапларының күпмесе Интернетка куелуын ачыклау белән мәшгуль. Хөкүмәт килә­се елларда мондый гаугалы хәлләрне булдырмас өчен чаралар эзли башлады инде.

“Эшләнгән план бар, ул хәтта бюджет проектына да кертелгән: имтихан мәгълү­матларын саклау өчен өстә­мә 300 миллион сум акча каралган. Кагыйдә бозу оч­рак­ларын бетерү өчен бу конкрет чара”, – дип белдергән вице-премьер Ольга Голодец. Аның фикеренчә, 2014 елда БДИ биремнәренең вариантлары арттырылачак. Бу үз чиратында кирәк очракта онлайн режимында бер вариантны икенчесенә алыштыру мөмкинлеге бирәчәк.  

Ватаным Татарстан

	№ 91-92 | 18.06.2013	


